PTT ต่อสัญญากู้ยืมเงินระหว่างกันกับบริษัทในกลุ่มปตท. อีก 1 ปี
PTT ต่อสัญญากู้ยืมเงินระหว่างกันกับบริษัทในกลุ่มปตท. (PTTEP-PTTGC-TOP-IRPC) อีก 1 ปี สิ้นสุด 20 ธ.ค.59 เพื่อให้การบริหารจัดการสภาพคล่องมีประสิทธิภาพต่อเนื่อง
21 ธ.ค. 2558

นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT ระบุว่า ตามที่คณะกรรมการบริษัทได้มีมติในการประชุมเมื่อวันที่ 22 มิถุนายน 2555 อนุมัติให้ปตท.บริหารจัดการสภาพคล่องระยะสั้นระหว่าง ปตท. และบริษัทในกลุ่มที่ ปตท. ถือหุ้นต่ำกว่าร้อยละ 100 ในรูปแบบของการกู้ยืมเงินระหว่างกัน (Inter-Company Borrowing and Lending : ICBL) ในสกุลเงินบาทหรือเหรียญสหรัฐฯ โดยเป็นวงเงินสินเชื่อระยะสั้นไม่ผูกพันและไม่มีหลักประกัน (Uncommitted Unsecured Short Term Loan) เพื่อเพิ่มประสิทธิภาพการบริหารสภาพคล่องและความร่วมมือทางการเงินในกลุ่ม ปตท.
โดยในวันที่ 20 ธันวาคม 2556 ปตท.ได้มีการลงนามสัญญา ICBL ร่วมกับบริษัทในกลุ่ม ปตท.จำนวน 4 บริษัท มีกำหนดระยะเวลา 1 ปี สิ้นสุดวันที่ 20 ธันวาคม 2557 ซึ่งปตท.และบริษัทในกลุ่มปตท.ได้ดำเนินการต่อสัญญาถึง 20 ธันวาคม 2558 เรียบร้อยแล้วนั้น
ทั้งนี้เพื่อให้การบริหารจัดการสภาพคล่องมีประสิทธิภาพอย่างต่อเนื่อง ปตท. และบริษัทในกลุ่ม ปตท.จำนวน 4 บริษัท ได้ร่วมลงนามต่อสัญญาดังกล่าวต่อไปอีกเป็นระยะเวลา 1 ปี ในวันที่ 20 ธันวาคม 2558 ถึงวันที่  20 ธันวาคม 2559
โดยมีรายละเอียดวงเงินตามสัญญา ICBL กับแต่ละบริษัท ดังนี้
บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP วงเงินสัญญาที่ ปตท. สามารถให้บริษัทในเครือกู้ 5,000 ล้านบาท วงเงินสัญญาที่ปตท.สามารถกู้จากบริษัทในเครือ 5,000 ล้านบาท
บริษัท พีทีที โกลบอล เคมิคอล จำกัด (มหาชน) หรือ PTTGC วงเงินสัญญาที่ ปตท. สามารถให้บริษัทในเครือกู้ 5,000 ล้านบาท วงเงินสัญญาที่ปตท.สามารถกู้จากบริษัทในเครือ 2,000 ล้านบาท
บริษัท ไทยออยล์ จำกัด (มหาชน) หรือ TOP วงเงินสัญญาที่ ปตท.สามารถให้บริษัทในเครือกู้ 2,000 ล้านบาท วงเงินสัญญาที่ปตท.สามารถกู้จากบริษัทในเครือ 2,000 ล้านบาท
บริษัท ไออาร์พีซี จำกัด (มหาชน) หรือ IRPC วงเงินสัญญาที่ ปตท. สามารถให้บริษัทในเครือกู้  5,000 ล้านบาท วงเงินสัญญาที่ปตท.สามารถกู้จากบริษัทในเครือ 300 ล้านบาท
โดยการรายงานสารสนเทศครั้งนี้ ไม่ใช่รายการที่เกี่ยวโยงกันในส่วนของ ปตท. แต่เข้าข่ายรายการที่เกี่ยวโยงในส่วนของบริษัทในกลุ่ม ปตท.ที่เป็นบริษัทจดทะเบียนในตลาดหลักทรัพย์ฯข้างต้น ซึ่ง ปตท.รายงานเรื่องดังกล่าวต่อตลาดหลักทรัพย์ฯเพื่อความสอดคล้องกันภายในกลุ่ม ปตท.